Il-Kummissjoni Ewropea mmultat €1,49 biljun lil Google talli kisret ir-regoli tal-antitrust tal-UE. Google abbużat mill-pożizzjoni dominanti tagħha bl-impożizzjoni ta' numru ta' klawżoli restrittivi f'kuntratti ma' siti web ta' partijiet terzi, bil-konsegwenza li r-rivali ta' Google ma setgħux ipoġġu r-reklami tagħhom ibbażati fuq it-tiftix f'dawn is-siti web. Il-Kummissarju Margrethe Vestager, li hija responsabbli mill-politika tal-kompetizzjoni, qalet: “Illum il-Kummissjoni mmultat lil Google €1,49 biljun talli għamlet użu illegali mill-pożizzjoni dominanti tagħha fis-suq tas-senserija ta' reklami online bbażati fuq it-tiftix. Google kkonsolidat id-dominanza tagħha fir-reklami online bbażati fuq it-tiftix u pproteġiet lilha nfisha kontra pressjoni kompetittiva billi imponiet restrizzjonijiet kuntrattwali antikompetittivi fuq siti web ta' partijiet terzi. Dan huwa illegali skont ir-regoli tal-antitrust tal-UE. Din l-imġiba ħażina damet għaddejja iktar minn 10 snin u ċaħħdet lil kumpaniji oħra mill-possibbiltà li jikkompetu fuq il-merti u milli jkunu innovattivi - u lill-konsumaturi mill-benefiċċji tal-kompetizzjoni.” L-istrateġija ta' Google fl-intermedjazzjoni ta' reklamar ta' tiftix online Siti web bħal pereżempju siti web tal-aħbarijiet, blogs jew aggregaturi ta' siti tal-ivvjaġġar ta' spiss ikollhom funzjoni ta' tiftix integrata. Meta utent ifittex permezz ta' din il-funzjoni, is-sit web jagħti kemm riżultati tat-tiftix kif ukoll reklami bbażati fuq it-tiftix, li jidhru maġenb ir-riżultati tat-tiftix. Permezz tal-funzjoni AdSense for Search, Google tipprovdi dawn ir-reklami bbażati fuq it-tiftix lis-sidien ta' siti web tal-pubblikaturi. Google hija intermedjarju, qisha sensar tar-reklamar, bejn min jirreklama u s-sidien ta' siti web li jridu japprofittaw mill-ispazju madwar il-paġni tagħhom tar-riżultati bbażati fuq it-tiftix. Għaldaqstant, AdSense for Search taħdem bħala pjattaforma għall-intermedjazzjoni ta' reklamar ta' tiftix online. Google kienet bil-qabda l-attur l-iktar b'saħħtu fl-intermedjazzjoni ta' reklamar ta' tiftix online fiż-Żona Ekonomika Ewropea (ŻEE), u kellha sehem mis-suq ta' iktar minn 70 % bejn l-2006 u l-2016. Fl-2016 Google kellha wkoll sehem mis-suq li ġeneralment kien ikbar minn 90 % fis-swieq nazzjonali għat-tiftix ġenerali, u ikbar minn 75 % fil-biċċa l-kbira tas-swieq nazzjonali għar-reklamar ta' tiftix online, fejn hija preżenti bil-prodott ewlieni tagħha, il-magna tat-tiftix Google, li jipprovdi riżultati tat-tiftix lill-konsumaturi. Mhuwiex possibbli għall-kompetituri fir-reklamar ta' tiftix online, bħal Microsoft u Yahoo, li jbigħu spazju għar-reklamar fil-paġni tar-riżultati tal-magna tat-tiftix ta' Google stess. Għaldaqstant, is-siti web ta' partijiet terzi jirrappreżentaw punt tad-dħul importanti għal dawn il-fornituri l-oħra ta' servizzi ta' intermedjazzjoni ta' reklamar ta' tiftix online biex ikabbru n-negozju tagħhom u jipprovaw jikkompetu ma' Google. Google pprovdiet servizzi ta' intermedjazzjoni ta' reklamar ta' tiftix online lill-pubblikaturi l-iktar importanti minn lat kummerċjali permezz ta' ftehimiet li ġew innegozjati individwalment. Waqt l-investigazzjoni tagħha, il-Kummissjoni eżaminat mill-ġdid mijiet minn dawn il-ftehimiet u sabet li: Għaldaqstant, Google l-ewwel imponiet obbligu ta' provvista esklużiva, li kien jipprevjeni lill-kompetituri milli jpoġġu reklami bbażati fuq it-tiftix fuq is-siti web li minn lat kummerċjali huma l-iktar sinifikanti. Imbagħad Google introduċiet dik li hija sejħitilha l-istrateġija ta' “esklużività rilassata” (relaxed exclusivity), bil-għan li tirriżerva l-pożizzjonijiet l-iktar ta' valur għar-reklami bbażati fuq it-tiftix tagħha stess u li tikkontrolla l-prestazzjoni tar-reklami tal-kompetituri. Skont il-fatturat, il-prattiki ta' Google kienu jkopru iktar minn nofs is-suq matul il-biċċa l-kbira tal-perjodu. Ir-rivali ta' Google ma setgħux jikkompetu fuq il-merti; jew għax kien hemm projbizzjoni għal kollox tal-viżibbiltà tagħhom fuq siti web tal-pubblikaturi jew għax Google kienet irriżervat għaliha stess l-ispazju kummerċjali li bil-qabda għandu l-ogħla valur fuq dawn is-siti web, filwaqt li fl-istess waqt kienet qed tikkontrolla kif jidhru r-reklami bbażati fuq it-tiftix tar-rivali. Ksur tar-regoli tal-antitrust tal-UE Il-prattiki ta' Google jammontaw għal abbuż tal-pożizzjoni dominanti li Google għandha fis-suq ta' intermedjazzjoni ta' reklamar ta' tiftix online billi jipprevjenu l-kompetizzjoni fuq il-merti. Fiha nfisha pożizzjoni dominanti mhijiex illegali skont ir-regoli tal-antitrust tal-UE. Madankollu, il-kumpaniji dominanti għandhom ir-responsabbiltà speċjali li ma jabbużawx mill-pożizzjoni qawwija tagħhom fis-suq permezz tar-restrizzjoni tal-kompetizzjoni, kemm jekk fis-suq fejn ikunu dominanti kif ukoll fi swieq separati. Id-deċiżjoni tal-lum tikkonkludi li Google ilha dominanti fis-suq tal-intermedjazzjoni ta' reklamar ta' tiftix online fiż-ŻEE mill-inqas mill-2006. Din hija bbażata b'mod partikolari fuq is-sehem mis-suq għoli ħafna ta' Google, li jaqbeż il-85 % għall-biċċa l-kbira tal-perjodu. Is-suq huwa karatterizzat ukoll minn ostakli kbar għad-dħul. Dawn jinkludu investimenti inizjali u kontinwi li huma sinifikanti ħafna biex tiġi żviluppata u miżmuma teknoloġija tat-tiftix ġenerali, pjattaforma għar-reklamar ibbażat fuq tiftix, u portafoll suffiċjentement kbir ta' pubblikaturi kif ukoll reklamaturi. Google abbużat minn din il-pożizzjoni dominanti billi ppreveniet lir-rivali milli jikkompetu fis-suq ta' intermedjazzjoni ta' reklamar ta' tiftix online. Fuq il-bażi ta' firxa wiesgħa ta' evidenza, il-Kummissjoni kkonkludiet li l-imġiba ta' Google għamlet ħsara lill-kompetizzjoni u lill-konsumaturi, u ħonqot l-innovazzjoni. Ir-rivali ta' Google ma setgħux jikbru u joffru servizzi ta' intermedjazzjoni ta' reklamar ta' tiftix online li huma alternattivi għal dawk ta' Google. B'riżultat ta' dan, is-sidien tas-siti web ftit kellhom għażla kif jimmonetizzaw l-ispazju fuq dawn is-siti web u kienu sfurzati jiddependu kważi fuq Google biss. Google ma wrietx li l-klawżoli ħolqu xi effiċjenzi li kapaċi jiġġustifikaw il-prattiki tagħha. Konsegwenzi tad-Deċiżjoni Il-multa tal-Kummissjoni ta' €1 494 459 000(1,29 % tal-fatturat ta' Google fl-2018) tqis it-tul ta' żmien u l-gravità tal-ksur. F'konformità mal-Linji Gwida tal-Kummissjoni tal-2006 dwar il-multi (ara l-istqarrija għall-istampa u l-MEMO), il-multa ġiet ikkalkulata fuq il-bażi tal-valur tad-dħul ta' Google mill-intermedjazzjoni ta' reklamar ta' tiftix online fiż-ŻEE. Google waqqfet il-prattiki illegali ftit xhur wara li f'Lulju 2016 il-Kummissjoni ħarġet Dikjarazzjoni tal-Oġġezzjonijiet rigward dan il-każ. Id-deċiżjoni titlob lil Google biex, mill-inqas, twaqqaf l-imġiba illegali tagħha, sa fejn għadha ma għamlitx dan, u li tevita kwalunkwe miżura li għandha għan jew effett identiku jew ekwivalenti. Finalment, Google tista' taffaċċja wkoll azzjonijiet ċivili għad-danni, li jistgħu jiġu ppreżentati lill-qrati tal-Istati Membri minn kull persuna jew negozju li ġew affettwati mill-imġiba antikompetittiva tagħha. Id-Direttiva dwar id-Danni Antitrust ġdida tal-UE tagħmilha eħfef għall-vittmi ta' prattiki antikompetittivi biex jiksbu kumpens għad-danni. Każijiet oħra ta' Google F'Ġunju 2017, il-Kummissjoni mmultat lil Google €2.42 biljun talli abbużat mid-dominanza tagħha bħala magna tat-tiftix, billi tat vantaġġ illegali lis-servizz tax-xiri b'paragun tagħha stess. F'Lulju 2018, il-Kummissjoni mmultat lil Google €4.34 biljun għal prattiki illegali dwar l-apparati mobbli Android li kellhom l-għan li jsaħħu d-dominanza tal-magna tat-tiftix ta' Google. Sfond Id-deċiżjoni tal-lum hija indirizzata lil Google LLC (qabel Google Inc.) u lil Alphabet Inc., il-kumpanija omm ta' Google. L-investigazzjoni tal-Kummissjoni dwar l-imġiba koperta minn din id-deċiżjoni bdiet bħala parti mill-investigazzjoni komprensiva dwar Google Search (każ 39740). Fl-14 ta' Lulju 2016, il-Kummissjoni bagħtet Dikjarazzjoni tal-Oġġezzjonijiet lil Google, li fiha stabbiliet il-fehmiet preliminari tagħha li l-kumpanija kienet abbużat mill-pożizzjoni dominanti tagħha billi rrestrinġiet b'mod artifiċjali l-possibbiltà li siti web ta' partijiet terzi juru r-reklami bbażati fuq it-tiftix tal-kompetituri ta' Google. L-Artikolu 102 tat-Trattat dwar il-Funzjonament tal-Unjoni Ewropea (TFUE) u l-Artikolu 54 tal-Ftehim ŻEE jipprojbixxu l-abbuż minn pożizzjoni dominanti. Il-multi imposti fuq kumpaniji li jkunu kisru r-regoli tal-antitrust tal-UE jitħallsu lill-baġit ġenerali tal-UE. Dawn il-flus ma jiġux assenjati lil xi nfiq partikolari, iżda l-kontribuzzjonijiet tal-Istati Membri għall-baġit tal-UE tas-sena segwenti jonqsu skont dan. Għaldaqstant, il-multi jgħinu biex tiġi ffinanzjata l-UE u jtaffu l-piż fuq il-kontribwenti. Wieħed jista' jsib iktar informazzjoni dwar id-deċiżjoni tal-lum fuq is-sit web tal-kompetizzjoni tal-Kummissjoni fir-reġistru tal-każi pubbliċi taħt in-numru tal-każ 40411.